Frá því ég tók við embætti hefur það verið stefna mín að tryggja nægjanlegt framboð húsnæðis fyrir alla , óháð efnahag og búsetu . Þjóð undir þaki – jafnrétti og jafnvægi var yfirskrift Húsnæðisþings sem haldið var í síðustu viku . Þar var farið yfir stöðuna , þær aðgerðir sem ráðist hefur verið í og framhaldið . Þegar hefur farið fram mikil endurskipulagning og umbótavinna á sviði húsnæðismála . Stjórnskipulag hefur verið einfaldað með tilfærslu mannvirkjamála yfir til félagsmálaráðuneytisins , þar sem húsnæðismál voru fyrir . Þá hef ég mælt fyrir frumvarpi um sameiningu Íbúðalánasjóðs og Mannvirkjastofnunar í nýja Húsnæðis - og mannvirkjastofnun sem er ætlað að stuðla að betri heildarsýn yfir málaflokkinn . Umfangsmikil vinna við gerð húsnæðisáætlana sveitarfélaga hefur átt sér stað . Þeim er ætlað að tryggja að byggt sé í samræmi við þörf en á það hefur skort . Þá hefur hlutverk Íbúðalánasjóðs tekið mikilvægum breytingum en sjóðurinn ber ábyrgð á framkvæmd húsnæðismála og gerir nú reglulegar og ítarlegar greiningar á húsnæðismarkaði . Þannig geta stjórnvöld tekið skilvirkari ákvarðanir sem tryggja að stuðningur skili sér þangað sem þörfin er mest . Umbætur í húsnæðismálum voru ein grunnforsenda lífskjarasamninga sem undirritaðir voru fyrr á þessu ári . Því lögðu stjórnvöld og aðilar vinnumarkaðarins í mikla vinnu við að greina stöðu húsnæðismála og skilgreina aðgerðir til úrbóta . Rúmlega 40 húsnæðistillögur voru lagðar fram og eru nú í úrvinnslu en þær fela meðal annars í sér stóraukin framlög til uppbyggingar almenna íbúðakerfisins , bætta réttarstöðu leigjenda og innleiðingu hlutdeildarlána fyrir ungt fólk og tekjulága . Ekki stendur til að skilja landsbyggðina eftir í þessum efnum og síðustu misseri hafa verið kynntar lausnir til að mæta ólíkum áskorunum sveitarfélaga á landsbyggðinni . Erum við þegar farin að sjá árangur þess og uppbyggingu á stöðum þar sem ríkt hefur stöðnun um lengri tíma . Ég bind vonir við að þessar aðgerðir , og fleiri til , styrki húsnæðismarkaðinn svo um munar til framtíðar . Ásmundur Einar Daðason , félags - og barnamálaráðherra . Greinin birtist fyrst í Fréttablaðinu 5. desember 2019 .